তাঁর বলের গতিতে মাঝেমাঝেই প্রতিপক্ষ বেজায় অস্বস্তিতে পড়েছে। খেলা ছেড়ে দেওয়ার পরও অন্যকে অস্বস্তিতে ফেলার স্বভাব বদলাতে পারলেন না শোয়েব আখতার। এবার তার মৌখিক বোমায় অবশ্য প্রতিপক্ষ কোনও দেশ নয়, গোটা পাকিস্তানের ক্রিকেটই নড়বড়ে দশায়।
শোয়েব আখতার সটান জানিয়ে দিলেন, তাঁর খেলার সময় জাতীয় দলের বেশিরভাগ ক্রিকেটারই গড়াপেটায় জড়িত ছিলেন। শুধু তাই নয়, গড়াপেটা সমস্যায় ভারত ও দক্ষিণ আফ্রিকার জাতীয় দলও বেজায় বিব্রত ছিল নব্বইয়ের দশকে।
ভারতীয় এক ক্রীড়া শো’তে অংশ নিয়ে সঞ্চালক গৌরব কপূরের সামনে একের পর এক বিস্ফোরক কথাবার্তা বলে গেলেন শোয়েব আখতার। স্পিডস্টার কখনও বললেন, ‘আমি এবং শাহিদ আফ্রিদি কখনও জাতীয় দলের কাউকে বিশ্বাস করতাম না। প্রত্যেকেই গড়াপেটার সঙ্গে যুক্ত ছিল।’
শুধু তাই নয় দলের সিনিয়র ক্রিকেটারদের একহাত নিয়েছেন রাওয়ালপিণ্ডি এক্সপ্রেস। তিনি নিজে বলে দেন, ‘আমি মোটেই ব্যাড বয় ছিলাম না। দলের সিনিয়ররা এভাবে আমাকে বাকি ক্রিকেটবিশ্বের কাছে উপস্থাপন করত। ওরা সবসময় আমার ছোটখাটো ভুল গুলো বড় করে দেখাত।’
শোয়েব কোনও নির্দিষ্ট সিনিয়র ক্রিকেটারের নাম উল্লেখ না করলেও বুঝতে অসুবিধা হয়না, তাঁর অভিযোগ ওয়াসিম আক্রাম, ওয়াকার ইউনিস থেকে সাকলিন মুস্তাক থেকে সঈদ আনোয়ারের দিকে।
শুধু তাই নয়, সৌরভ গঙ্গোপাধ্যায়েরও প্রশংসায় ভরিয়ে দিয়েছেন শোয়েব। তাঁর বক্তব্য, ‘সৌরভের অধিনায়কত্বে যদি খেলতাম, তাহলে আন্তর্জাতিক ক্রিকেটে ২০ বছর খেলতে পারতাম।’